**กิตติกรรมประกาศ**

**กิตติกรรมประกาศ** (acknowledgements) คือข้อความที่กล่าวถึงผลงานและแสดงความขอบคุณบุคคลที่เกี่ยวข้อง หรือที่ให้ความช่วยเหลือต่าง ๆ มักเขียนไว้ตอนต้นของวิทยานิพนธ์หรืองานวิจัย เนื้อหาเป็นการกล่าวขอบคุณผู้ที่ให้ความช่วยเหลือสนับสนุนในการทำวิจัยจนทำให้การวิจัยเรื่องนั้นสำเร็จ เช่น หน่วยงานหรือแหล่งที่ให้เงินทุนอุดหนุนการวิจัย ผู้ให้คำปรึกษา หน่วยงานหรือบุคคลที่เป็นแหล่งข้อมูล ผู้ให้ความช่วยเหลือในการเก็บรวบรวมข้อมูลและวิเคราะห์ ข้อมูล ผู้ให้สัมภาษณ์ ผู้ตอบแบบสอบถาม

นอกจากนี้ กิตติกรรมประกาศยังสามารถใช้ยืนยันถึงคุณภาพของงานวิจัย เพราะผู้วิจัยมักจะระบุชื่อผู้เชี่ยวชาญที่ให้ความช่วยเหลือ หรือแนะนำในการทำวิจัยไว้ด้วย ซึ่งจะทำให้ผู้อ่านเกิดความมั่นใจในคุณภาพของการวิจัยยิ่งขึ้น ในการเขียนกิตติกรรมประกาศนี้ ผู้วิจัยไม่ควรเขียนให้ยืดยาว หรือสรรเสริญมากเกินไป ผู้ไม่เกี่ยวข้องหรือไม่มีความสำคัญนักไม่ควรระบุไว้ รูปแบบการพิมพ์หน้ากิตติกรรมประกาศ มีดังนี้

1. พิมพ์คำว่า “กิตติกรรมประกาศ” ห่างจากขอบกระดาษด้านบน 2 นิ้ว ด้วยตัวพิมพ์ หนาขนาด 20 พอยต์ ในแนวกึ่งกลางบรรทัด ข้อความทั่วไปใช้ตัวพิมพ์ขนาด 16 พอยต์
2. เว้นระยะห่างจากคำว่า กิตติกรรมประกาศ สองบรรทัดพิมพ์เดี่ยว แล้วจึงขึ้นย่อหน้า เมื่อจบข้อความแล้วตอนท้ายให้ลงชื่อผู้วิจัยไว้บรรทัดล่างสุดของกิตติกรรมประกาศ โดยให้ อักษรตัวสุดท้ายของนามสกุลห่างจากขอบกระดาษด้านขวา 1 นิ้ว และเว้นระยะสองบรรทัดพิมพ์เดี่ยว จากบรรทัดสุดท้ายของข้อความ
3. กิตติกรรมประกาศ ไม่ควรมีเกินสามย่อหน้า แต่ละย่อหน้า เว้นระยะบรรทัดปกติ และข้อความต้องไม่เกินหนึ่งหน้ากระดาษ

**ตัวอย่างการเขียนกิตติกรรมประกาศ**

**กิตติกรรมประกาศ**

 รายงานวิจัยฉบับนี้สำเร็จลงได้ด้วยความกรุณาอย่างสูงจาก ผู้ช่วยศาสตราจารย์ ดร.นิศากร สิงหเสนี อาจารย์ที่ปรึกษางานวิจัย ที่กรุณาให้คำปรึกษาแนะนำตลอดจนปรับปรุงแก้ไขข้อบกพร่องต่างๆ ด้วยความเอาใจใส่อย่างดียิ่ง ผู้วิจัยตระหนักถึงความตั้งใจและความทุ่มเทของอาจารย์ ขอกราบขอบพระคุณอย่างสูงไว้ ณ ที่นี้

 ขอขอบพระคุณ คุณวิริยะ พนานพรัตน์ เจ้าหน้าที่งานวัฒนธรรมองค์การบริหารส่วนตำบลโนนกอก อำเภอเกษตรสมบูรณ์ จังหวัดชัยภูมิ คุณภาคิน สมาศัย เจ้าหน้าที่บริหารงานทั่วไปองค์การบริหารส่วนจังหวัดชัยภูมิ คุณจอมใจ ศาลารัตน์ พยาบาลวิชาชีพโรงพยาบาลเกษตรสมบูรณ์ ที่เอื้อเฟื้อข้อมูลนิทานพื้นบ้านกับ การพัฒนาสมุนไพรจากภูมิปัญญาบรรพชน ขอบคุณผู้ให้ข้อมูลทุกท่านที่อนุเคราะห์เรื่องเล่าพื้นบ้าน และขอขอบพระคุณเจ้าของเอกสารและงานวิจัยที่คณะผู้วิจัยได้นำมาอ้างอิงในการทำวิจัย จนทำให้งานวิจัยนี้สำเร็จลุล่วง

 คณะผู้วิจัยหวังว่างานวิจัยฉบับนี้จะเป็นประโยชน์ต่อการศึกษานิทานพื้นบ้านกับการสืบสานภูมิปัญญาไทย จึงขอมอบความดีทั้งหมดนี้ให้แก่เหล่าคณาจารย์ที่ได้ประสิทธิประสาทวิชาจนทำให้ผลงานวิจัยเป็นประโยชน์ต่อผู้เกี่ยวข้อง และขอมอบความกตัญญูกตเวทิตาคุณแด่บิดามารดาและผู้มีพระคุณทุกท่าน อีกทั้งขอขอบคุณ ทุกท่านที่สนับสนุนและช่วยเหลือด้วยดีเสมอมา

 คณะผู้วิจัย

 กรกฎาคม 2560